เจ. อาร์. อาร์. โทลคีน
เจ. อาร์. อาร์. โทลคีน มีชื่อเต็มว่า จอห์น โรนัลด์ รูล ทอลคีน (John Ronald Reuel Tolkien; นามปากกาว่า J. R. R. Tolkien ) (3 มกราคม พ.ศ. 2435 – 2 กันยายน พ.ศ. 2516) เป็นกวี นักประพันธ์ นักภาษาศาสตร์ และศาสตราจารย์ชาวอังกฤษผู้มีชื่อเสียงในฐานะผู้ประพันธ์นิยายแฟนตาซีระดับคลาสสิก เรื่อง"เดอะฮอบบิท" และ"เดอะลอร์ดออฟเดอะริงส์"
ตำนานแห่งซิลมาริล
เมื่อถึง ค.ศ. 1937 โทลคีนประสบความสำเร็จอย่างมากในการตีพิมพ์ "เดอะฮอบบิท" เขาจึงส่งต้นฉบับ "ซิลมาริลลิออน" ที่ได้พัฒนาเพิ่มเติมยิ่งขึ้นไปให้สำนักพิมพ์ของเขา คือ สำนักพิมพ์อัลเลนแอนด์อันวิน แต่สำนักพิมพ์ปฏิเสธการพิมพ์โดยบอกว่าเนื้อเรื่องหม่นหมองเกินไปและยังมีความเป็น "เคลต์" มากเกินไป สำนักพิมพ์ขอให้โทลคีนเขียนภาคต่อของ "เดอะฮอบบิท" แทน โทลคีนปรับปรุง "ซิลมาริลลิออน" เพิ่มเติมอีก แต่ไม่นานเขาก็ยอมเขียนภาคต่อของ "เดอะฮอบบิท" คือ "เดอะลอร์ดออฟเดอะริงส์" ซึ่งเป็นงานที่กินเวลาและความสนใจของเขาไปแทบทั้งหมด หลังจากเขียน "เดอะลอร์ดออฟเดอะริงส์" จบ เขาจึงหันมาให้ความสนใจแก้ไข "ซิลมาริลลิออน" อีกครั้ง โทลคีนปรารถนาอย่างยิ่งจะให้สำนักพิมพ์ตีพิมพ์ทั้ง "เดอะลอร์ดออฟเดอะริงส์" และ "ซิลมาริลลิออน" เป็นงานเขียนชุดต่อเนื่องกัน แต่สำนักพิมพ์ไม่เห็นด้วย ในที่สุดเมื่อรู้แน่ว่าจะไม่ได้พิมพ์ "ซิลมาริลลิออน" โทลคีนจึงหันไปปรับปรุง "เดอะลอร์ดออฟเดอะริงส์" ให้สมบูรณ์สำหรับการตีพิมพ์